 Igbo sị na ọ na-abụ e tòó onye gburu ewu, ọ hụ ehi o gbuo. Ka ọ dị taa, ndị òtù a maara dịka Nzukọ Ụmụnna etòóla aka na-achị steeti Anambra, bụ Gọvanọ Willie Obianọ maka ọrụ ọma ọ na-arụ na ihe dị iche iche o mepụtagòrò nịkwàlite ezi ọnọdụ mmepe na ngalaba niile nke steeti ahụ.  Itò ya bụ agụ nwoke bụ nke weere ọnọdụ nebe obibi gọvanọ dị nAmawbịa, oge ndị òtù ahụ gara kpọtụrụ ya.Nokwu ya banyere ya bụ njem ha bịara, onye ndu ndị otu ahụ, bụ Maazị Patrick Chidolue kọwàrà na ihe gbasaara nkwalite ọnọdụ mmepe na akụnụba Ndị Igbo so notu ihe na-echu ndị òtù ahụ ụra, bụkwazị nke mere ha ji akwádo ịchịkọba otu nnukwu ọgbakọ na-abịa nihu maka Ndị Igbo, bụ ebe a ga-anọ wee tinye okwu gbasaara nke ahụ ọnụ. Ọ sị na ya bụ nnukwu ọgbakọ bụ nke ga-ewere ọnọdụ na steeti Ebonyi na nso-nso a, ma sịkwa na nke ahụ sokwa notu nime ihe ha jiri bịa ịkpọtụrụ ya, na ikele ya maka ọrụ dimkpa dị iche iche ọ rụpụtagoro dịka aka na-achị steeti Anambra.O mere ka a mara na e guzòbèrè òtù ahụ iji tụpụta usoro kacha mma ndị Igbo ga-agbaso ruo ihe dịka ahọ iri ise, bụkwa nke ndị gọvanọ na-abata ọhụụ ga na-elegara anya were na-arụ ọrụ, ọbụnadị dịka ọ kọwara na ọmarịcha atụmatụ dị iche iche Gọvanọ Obianọ tụpụtara emeela ka ọtụtụ ụmụafọ Anambra bàta ụlọ ma wunye akụnụba ha na steeti ahụ, dịka ha siri chọpta site na njem ha bagidere kemgbe mkpụrụ ụbọchị ole na ole ha nọgoro na steeti, bụkwa nke ha siri na ya chọpụta na e nweela ọtụtụ ihe mgbanwè na agamnihu dị ukwu na steeti ahụ nime ahọ ole na ole ugbua. Ha kpọkuzịkwara ya ka o jisie ike nọrụ nihi ma dụọ ọtụtụ ụmụafọ Igbo nọgasị nebe dị iche iche ka ha welata akụnụba ha ụlọ, iji kwalite mmepe obodo ha, nihi na a na-esi nụlọ mara mma wee pụba ama.Na nzaghachi, Gọvanọ Obianọ, onye nabatara ndị otu ahụ nụzọ pụrụ iche kèlèrè ha maka ịbịa kpọtụrụ ya, ya na ọmarịcha atụmatụ dị iche iche ha ji naka iji kpọkọlọta Ndị Igbo ọnụ ka ha wee jikọọ aka ọnụ, tụkọọ arò ọnụ, ma rụkọọkwa ọrụ ọnụ dịka ụmụnne iji wee kwalite ọnọdụ ha na ọdịmma ha.Òtù Nzukọ Ụmụnna bụ otu pụrụ iche e wepụtara maka ichepụta ụzọ a ga-esi kwalite mmepe na ọdịmma ndị Igbo, ma bụrụkwa nke nwere ọtụtụ ụmụafọ Igbo dị iche iche ñụjuru mmiri ara afọ nakwa ndị mepụtagoro ihe dara ụda na ngalaba ha dị iche iche dịka ndị so nòtù ahụ. 